Davlat ta’lim muassasalarining sport inshootlarida pullik xizmat ko‘rsatuvchi sport to‘garaklarini tashkil etish chora-tadbirlari to‘g‘risida

Davlat ta’lim muassasalarining sport inshootlarida pullik xizmat ko‘rsatuvchi sport to‘garaklarini tashkil etish orqali sport inshootlaridan foydalanish samaradorligini yanada oshirish, aholini jismoniy tarbiya va sport bilan shug‘ullanishga keng jalb etish va ularning bu sohaga bo‘lgan ehtiyojini qondirish, jismoniy tarbiya va sport sohasida xizmat ko‘rsatish sifatini yanada yaxshilash, sport inshootlarining moddiy-texnika bazasini rivojlantirish va trenerlarni moddiy rag‘batlantirish tizimini takomillashtirish maqsadida Vazirlar Mahkamasi qaror qiladi:
 1. Belgilansinki, 2019-yil 1-fevraldan boshlab:
 ushbu qaror bilan tasdiqlangan Nizomga muvofiq jismoniy tarbiya soatlaridan bo‘sh vaqtlarida sport inshootlarida trenerlar tomonidan aholiga, shu jumladan, o‘quvchi-yoshlar va talabalarga ko‘rsatiladigan jismoniy tarbiya-sog‘lomlashtirish va sport xizmatlari pullik asosda amalga oshiriladi;
 davlat ta’lim muassasalarining sport inshootlarida trenerlar tomonidan ko‘rsatilgan xizmatlar uchun tushgan to‘lovning 20 foizi kommunal xizmatlar xarajatlariga yo‘naltiriladi, qolgan qismi davlat ta’lim muassasasi va trenerlar o‘rtasida teng miqdorda taqsimlanadi.
 2. Davlat ta’lim muassasalarining sport inshootlarida pullik xizmat ko‘rsatuvchi sport to‘garaklarini tashkil etish tartibi to‘g‘risidagi nizom ilovaga muvofiq tasdiqlansin.
 3. O‘zbekiston Respublikasi Jismoniy tarbiya va sport vazirligi, Xalq ta’limi vazirligi, Oliy va o‘rta maxsus ta’lim vazirligi:
 bir oy muddatda sport turlari, eng avvalo, ommaviy sport turlari bo‘yicha yangi qo‘shimcha seksiya va guruhlarni tashkil etish hisobiga sport inshootlaridan foydalanish darajasini oshirish choralarini ko‘rsin;
 pullik xizmat ko‘rsatiladigan sport inshootlarining manzili, ish vaqti, ko‘rsatiladigan xizmat turlari va narxlari haqidagi ma’lumotlar Internet jahon axborot tarmog‘ida doimiy ravishda keng yoritilishini yo‘lga qo‘ysin.
 4. O‘zbekiston Respublikasi Jismoniy tarbiya va sport vazirligi manfaatdor vazirliklar va idoralar bilan birgalikda bir oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.A. Abduxakimov, O‘zbekiston Respublikasi jismoniy tarbiya va sport vaziri D.X. Nabiyev, O‘zbekiston Respublikasi oliy va o‘rta maxsus ta’lim vaziri I.U. Madjidov va O‘zbekiston Respublikasi xalq ta’limi vaziri Sh.X. Shermatov zimmasiga yuklansin.
 1. Mazkur Nizom davlat ta’lim muassasalarining (keyingi o‘rinlarda ta’lim muassasalari deb ataladi) sport inshootlarida trenerlar tomonidan jismoniy tarbiya soatlaridan bo‘sh vaqtlarda aholiga, shu jumladan o‘quvchi-yoshlar va talabalarga (keyingi o‘rinlarda shug‘ullanuvchilar deb ataladi) pullik xizmat ko‘rsatuvchi sport to‘garaklarini tashkil etish tartibini belgilaydi.
 2. Pullik xizmat ta’lim muassasalari sport inshootlaridan (keyingi o‘rinlarda sport inshootlari deb ataladi) foydalanish orqali aholining jismoniy tarbiya va sport sohasiga bo‘lgan ehtiyojini qondirish, ushbu sohada xizmat ko‘rsatish sifatini yaxshilash, sport inshootlarining moddiy-texnika bazasini rivojlantirish hamda pullik xizmat ko‘rsatuvchi trenerlar (keyingi o‘rinlarda trenerlar deb ataladi) mehnatini rag‘batlantirish uchun qo‘shimcha mablag‘lar jalb qilish maqsadida tashkil etiladi.
 3. Davlat ta’lim muassasalarining sport inshootlarida pullik xizmat ko‘rsatuvchi sport to‘garaklarini tashkil etish mazkur Nizomning ilovasida keltirilgan sxemaga muvofiq amalga oshiriladi.
 4. Sport inshootida tashkil etiladigan pullik xizmat ko‘rsatuvchi sport to‘garaklari to‘g‘risida ta’lim muassasalari tomonidan aholi, shu jumladan, o‘quvchi-yoshlar va talabalar o‘rtasida ommaviy axborot vositalari, Internet jahon axborot tarmog‘i orqali va boshqa shaklda targ‘ibot ishlari olib boriladi. 
 Targ‘ibot ishlari natijalari bo‘yicha sport to‘garaklarida shug‘ullanish istagida bo‘lganlar to‘g‘risida ta’lim muassasasida doimiy yangilab boriladigan ma’lumotlar bazasi shakllantiriladi.
 Sport to‘garaklari shug‘ullanuvchilarning ehtiyojlaridan kelib chiqib ta’lim muassasalari tomonidan shakllantirilgan ma’lumotlar bazasi asosida va trenerlarning ixtisosligini inobatga olgan holda tashkil etiladi. 
 5. Shug‘ullanuvchilar tomonidan sport to‘garaklariga qatnashish uchun ta’lim muassasasi rahbariga quyidagi hujjatlar taqdim etiladi:
 ta’lim muassasasi rahbari nomiga sport to‘garagiga qatnashish to‘g‘risida ariza (voyaga yetmagan shug‘ullanuvchilarning ota-onasi yoki ularning o‘rnini bosuvchilar ishonchli shaxslar nomidan ariza);
 fuqarolik pasporti nusxasi, voyaga yetmagan shug‘ullanuvchilarning tug‘ilganlik haqidagi guvohnomasi nusxasi (hujjatni topshirish vaqtida hujjatning asl nusxasi ko‘rsatiladi);
 086-U-shakl bo‘yicha tibbiy ma’lumotnoma;
 shug‘ullanuvchilarning 3,5 x 4,5 sm o‘lchamdagi 4 ta rangli fotosurati;
 Ta’lim muassasasi rahbari tomonidan mazkur bandda ko‘rsatilmagan hujjatlarni talab qilishga yo‘l qo‘yilmaydi.
 6. Ta’lim muassasasida ta’lim muassasasi rahbari, malakali trenerlar va tibbiyot xodimidan iborat bo‘lgan arizalarni ko‘rib chiqish bo‘yicha ishchi guruh (keyingi o‘rinlarda Ishchi guruh deb ataladi) tuziladi. 
 7. Ishchi guruh tomonidan arizalar ular kelib tushgandan boshlab 5 kun ichida ko‘rib chiqiladi va shug‘ullanuvchilarning sportning muayyan turi bilan shug‘ullanishga loyiqligi aniqlanadi.
 Ko‘rib chiqish natijalari bo‘yicha Ishchi guruhning bayonnomasi rasmiylashtiriladi.
 8. Ishchi guruh bayonnomasi asosida ta’lim muassasasi rahbari va shug‘ullanuvchilar o‘rtasida sport to‘garagiga qatnashish bo‘yicha belgilangan tartibda shartnoma tuziladi. Shartnomada pullik xizmat ko‘rsatuvchi sport to‘garaklarining turi, o‘quv-mashq jarayonining davomiyligi, taraflarning huquq va majburiyatlari kabi asosiy qoidalar belgilanadi. 
 Pullik xizmat ko‘rsatganlik uchun to‘lov miqdori trener tomonidan ta’lim muassasasi rahbariyati bilan kelishilgan holda belgilanadi.
 Ta’lim muassasasi rahbari rejalashtirilayotgan pullik xizmat turi, hajmi va uni bajarish xarajatlari, tasdiqlangan narxlar va tariflardan kelib chiqib, sport inshootlarida ko‘rsatiladigan pullik xizmatning daromadlar hamda xarajatlar smetasini tuzadi va belgilangan tartibda tasdiqlaydi.
 Agar moliya yili mobaynida pullik xizmatdan olinadigan daromadlar prognoziga nisbatdan kamaysa yoki ko‘paysa, sport inshootlari rahbariyati xarajatlarni tegishli miqdorda mustaqil ravishda kamaytiradi yoki ko‘paytiradi.
 9. Trener quyidagi huquqlarga ega:
 sport inshootida pullik xizmat ko‘rsatish bo‘yicha ta’lim muassasasi rahbariga takliflar kiritish;
 ta’lim muassasasi rahbaridan sport inshootida sport to‘garaklarining faoliyat yuritishi uchun zarur shart-sharoitlar yaratilishini talab qilish;
 shug‘ullanuvchilarning o‘quv-mashq jarayonida zarur rejimga amal qilishlarini nazorat qilib borish.
 Trener qonunchilik hujjatlariga muvofiq boshqa huquqlarga ham ega bo‘lishi mumkin.
 10. Trener:
 ta’lim muassasasi rahbari bilan o‘quv-mashq, ommaviy sport tadbirlari o‘tkazishni kelishib olish va unga ushbu tadbirlarga erkin kirish imkonini berishga;
 o‘quv-mashq jarayonini o‘tkazish davrida shug‘ullanuvchilar xavfsizligini ta’minlashga;
 qonunchilik hujjatlariga va ta’lim muassasasi ustaviga rioya qilishga majbur.
 Trener qonunchilik hujjatlariga muvofiq boshqa majburiyatlarni ham olishi mumkin.
 11. Shug‘ullanuvchilar quyidagi huquqlarga ega:
 trener rahbarligida o‘quv-mashq, ommaviy sport tadbirlarida qatnashish uchun ta’lim muassasasi rahbari bilan shartnoma tuzish va uni bekor qilish;
 ta’lim muassasasi rahbari bilan tuzilgan shartnomada belgilangan talablarni ta’lim muassasasi rahbaridan talab qilish;
 trener nazoratida hamda faqat o‘quv-mashq vaqtlarida ta’lim muassasasining jismoniy tarbiya-sport inshootlari, sport jihozlari va anjomlaridan foydalanish;
 o‘quv-mashq mashg‘ulotlari va ommaviy sport tadbirlari jarayonida xavfsiz shart-sharoitlarga rioya qilish.
 Shug‘ullanuvchilar qonunchilik hujjatlariga muvofiq boshqa huquqlarga ham ega bo‘lishi mumkin.
 12. Shug‘ullanuvchilar:
 yakka tartibdagi va guruhli mashg‘ulotlarning o‘quv rejalari va dasturlarini bajarish, sport rejimi, sanitariya normalari, qoidalari va gigiyena normativlariga rioya qilishga; 
 sport inshootlarining mol-mulkiga ehtiyotkorlik bilan munosabatda bo‘lish va ichki tartib-qoidalariga rioya qilishga majbur.
 Shug‘ullanuvchilar qonunchilik hujjatlariga muvofiq boshqa majburiyatlarni ham olishi mumkin. 
 13. Sport inshootlarida pullik xizmatlar ko‘rsatganlik uchun to‘lovlar har oyda kelgusi oyning 10-sanasidan kechikmasdan shug‘ullanuvchilar va ta’lim muassasasi rahbari bilan tuzilgan shartnoma asosida amalga oshiriladi. 
 14. Pullik xizmatlar ko‘rsatganlik uchun to‘lovlar ta’lim muassasasining tegishli shaxsiy g‘aznachilik hisob raqamiga to‘lanadi. 
 15. Kam ta’minlangan oilalardan bo‘lgan shug‘ullanuvchilar pullik xizmat ko‘rsatilganligi uchun belgilangan to‘lovlarni imtiyozli ravishda 50 foiz miqdorida amalga oshiradi. Bunda oilaning kam ta’minlanganligi to‘g‘risidagi ma’lumot “Ijtimoiy himoya yagona reyestri” axborot tizimi orqali aniqlanadi.
 16. Bir oiladan ikki yoki undan ortiq farzand ishtirok etgan taqdirda, pullik xizmat ko‘rsatilganligi uchun belgilangan to‘lovlarni imtiyozli ravishda har biri uchun 70 foiz miqdorida amalga oshiradi.
 17. Sport inshootlarida har bir trener tomonidan birinchi navbatda ko‘rsatilgan pullik xizmatlar ko‘rsatilganligi uchun to‘langan to‘lov summasining 20 foizi ta’lim muassasasi tomonidan foydalanilgan sport inshootlarining kommunal to‘lovlari xarajatlariga yo‘naltiriladi hamda mablag‘larning qolgan qismi quyidagi tartibda taqsimlanadi:
 50 foizi — sport inshootining moddiy-texnika bazasini mustahkamlashga yo‘naltiriladi;
 50 foizi — trenerga belgilangan tartibda moddiy rag‘batlantirish sifatida to‘lab beriladi.
 18. Sport inshootlarida bir vaqtning o‘zida ikki va undan ko‘p trenerlar pullik xizmat ko‘rsatgan taqdirda sport inshootlarining kommunal to‘lovlari miqdori har bir trenerga bir xil miqdorda taqsimlanadi. 
 19. Har bir trener tomonidan ko‘rsatilgan pullik xizmat uchun to‘lovlarning tushumi va ularga to‘langan to‘lovlar bo‘yicha alohida buxgalteriya hisobini yuritilishi tegishli ta’lim muassasasining buxgalteriyasi tomonidan belgilangan tartibda amalga oshiriladi.
 20. Ta’lim muassasasi rahbari pullik xizmat ko‘rsatish to‘lovlari tushumining maqsadli sarflash bo‘yicha javobgar hisoblanadi.
 21. O‘zbekiston Respublikasi Jismoniy tarbiya va sport vazirligi, Xalq ta’limi vazirligi, Oliy va o‘rta maxsus ta’lim vazirligi sport inshootlarida pullik xizmat ko‘rsatish uchun to‘lovlarni amalga oshirish hamda ularning taqsimoti monitoringini olib boradi. 
 22. Mazkur Nizom yuzasidan kelib chiqadigan nizoli masalalar qonunchilik hujjatlarida belgilangan tartibda hal etiladi.